Ego Willermus de Vilerferlay, domicellus, notum facio universis... quod ego sciens et spontaneus, non vi, dolo, metu precibusve inductus, pro meis urgentibus negociis expediendis et agendis, vendidi, vendo et vendicionis nomine trado vel quasi et concedo im perpetuum et irrevocabiliter nobili domicello Johanni de Cabilone, domino de Arlato, et suis vel cui concesserit, homines meos quos habebam et tenebam franquos, quittos et conductos a meo proprio allodio in villa d’Esternoth, videlicet Vienetum et dictum Pudriet, fratres, d’Esternoth, cum mansis et rebus eorum omnibus et cum omni jure, dominio, servicio, usagio, actione et ratione michi ex hiis pertinentibus, necnon et quicquid juris habeo seu habere debeo in bonis et rebus dictorum hominum tam mobilibus quam immobilibus, campis, pratis, nemoribus, pascuis, aquis, justiciis, serviciis, casalibus, ortis, domibus, canaberiis et rebus aliis quibuscumque, qui predicti homines taillabiles et expletabiles sunt omni modo prout consuetudo in talibus extiterit actenus reservata; vendidi, inquam, pro quadraginta solidis stephaniensium michi a dicto emptore, nomine precii, solutis in pecunia numerata, et de hiis me voco et teneo plenarie pro soluto... In cujus rei testimonium, sigillum discretorum virorum venerabilis capituli ecclesie Sancti Anatholii Salinensis presentibus litteris rogavi et feci apponi... Datum Salinis Vº kalendas maii, anno Domini millesimo ducentesimo octogesimo.